Va començar la temporada intentant defensar el títol de Doha però fou sorprès en primera ronda per Michael Berrer.Tanmateix també disputà el torneig en dobles per agafar ritme i aconseguí el títol amb Juan Mónaco com a parella. En l'Open d'Austràlia va avançar fins als quarts de final però evidenciant problemes físics i fou derrotat per Tomáš Berdych. Aconseguí millors resultats en la gira sud-americana sobre terra batuda, primer sent semifinalista a Rio de Janeiro en caure davant Fabio Fognini i llavors imposant-se en la final de Buenos Aires enfront Mónaco. En els Indian Wells i Miami fou vençut força aviat en quarts de final i tercera ronda en mans de Milos Raonic i Fernando Verdasco respectivament. Els problemes van continuar en la gira europea de terra batuda. A Montecarlo va caure en semifinals davant Novak Đoković i en quart de final del Comte de Godó novament davant Fognini. A Madrid es classificà per la final per tercer any consecutiu però en aquesta ocasió no aconseguí superar a Andy Murray. Degut a aquests resultats va caure del Top 5 per primera vegada des del 2005. A més, també va caure en quarts de final de Roma davant Stan Wawrinka. Degut al seu rànquing, s'enfrontà al número 1, Novak Đoković, tot just en quarts de final del Roland Garros, que el superà i trencà una ratxa de 39 victòries seguides en aquest torneig des de la derrota davant Robin Söderling en l'edició de 2009. De fet era la segona derrota que patia Nadal en aquest torneig des de la seva primera participació (un total de 72 partits disputats).